b'\n_START_ARTICLE_\nGeza Kiki\xc4\x87\n_START_PARAGRAPH_\nGeza Kiki\xc4\x87 (Subotica, 15. rujna 1925. - Dubrovnik, 22. o\xc5\xbeujka 2002.) je bio ba\xc4\x8dki hrvatski knji\xc5\xbeevni kriti\xc4\x8dar, knji\xc5\xbeevni povjesni\xc4\x8dar i antologi\xc4\x8dar iz Vojvodine, Republika Srbija._NEWLINE_Osnovnu i srednju naobrazbu stekao u rodnom gradu, a studij jezika i knji\xc5\xbeevnosti okon\xc4\x8dao je na Filozofskom fakultetu Sveu\xc4\x8dili\xc5\xa1ta u Beogradu._NEWLINE_Krajem II. svjetskog rata je uhi\xc4\x87en, zatim je borac Osme vojvo\xc4\x91anske udarne brigade, a pedesetih godina je zato\xc4\x8denik na Golom otoku._NEWLINE_Kao profesor radio je u Ba\xc4\x8dkoj Topoli, u Prijedoru i Gornjem Vakufu, zatim u Tavankutu i \xc4\x90ur\xc4\x91inu, te u Otoku i Bosanskoj Krupi._NEWLINE_U Suboticu se vra\xc4\x87a 1965. godine, kada se posvetio prikupljanju knji\xc5\xbeevne ba\xc5\xa1tine i gra\xc4\x91e. Osobito su mu bili zapa\xc5\xbeeni radovi \xc5\xa1to ih je objavljivao u suboti\xc4\x8dkom \xc4\x8dasopisu Rukovet, ali je sura\xc4\x91ivao i u drugim glasilima u Novom Sadu, Beogradu i Zagrebu._NEWLINE_Po\xc4\x8detkom sedamdesetih godina u Matici hrvatskoj tiskana su mu dva zna\xc4\x8dajna djela - antologija poezije i antologija proze bunjeva\xc4\x8dkih Hrvata. Ubrzo su i njega sustigli progoni poput i drugih hrvatskih prolje\xc4\x87a\xc5\xa1a, kada je preko 120 suboti\xc4\x8dkih, mahom, intelektualaca etiketirano da su hrvatski nacionalisti budu\xc4\x87i da su navodno \xc2\xabisticali\xc2\xbb vlastitu pripadnost hrvatskom nacionalnom korpusu i kulturi. Nakon politi\xc4\x8dko-policijskog progona, uslijedila je i zabrana objavljivanja. Kiki\xc4\x87evi se radovi vi\xc5\xa1e nisu mogli tiskati, dok su oni koji su ve\xc4\x87 bili slo\xc5\xbeeni u olovu - rastureni i uni\xc5\xa1teni!_NEWLINE_Zbog ovih i drugih razloga iseljava se iz Subotice 1976. godine i nastanjuje u Popovi\xc4\x87ima, pa u Konavlima, a na koncu u Hodilju na Pelje\xc5\xa1cu._NEWLINE_Vi\xc5\xa1edecenijsko bavljenje Geze Kiki\xc4\x87a knji\xc5\xbeevnopovijesnom problematikom pisaca koji pripadaju skupini podunavskih Hrvata u Ba\xc4\x8dkoj, odnosno u ugarskom Podunavlju kao djelima iz jedinstvenog duhovnog i kulturnog prostora sa Slavonijom, Bosnom i Dalmacijom, bilo je s neskrivenom nakanom - pokazati i dokumentirati da su oni dio hrvatske knji\xc5\xbeevnosti i kulture._NEWLINE_Kriti\xc4\x8darsko i antologi\xc4\x8darsko djelovanje Geze Kiki\xc4\x87a njegovih objavljenih i radova \xc5\xa1to su ostali u rukopisu, uz ocjenu njegova prinosa hrvatskoj knji\xc5\xbeevnosti, o\xc4\x8dekuje svoga obra\xc4\x91iva\xc4\x8da.'